
Késő rézkori állatáldozatok és értelmezési lehetőségeik a Kárpát-medence területén

A „Késő rézkori állatáldozatok és értelmezési lehetőségeik a Kárpát-medence területén” című előadásomban és dolgozatomban megkísérlem összegyűjteni, valamint az általam összeállított katalógusban meghatározott, egységes szempontrendszer alapján elemezni a badeni kultúrához, az ún. badenizálódás folyamatához kapcsolódó, temetők és telepek területén feltárt állatáldozatokat. Időbeli keretként a legújabb kutatások szerint a Kr. 3600-2800/2600 körülire datálható időszakot határoztam meg, mely a bolerázi, a klasszikus badeni és a posztbadeni Kostolac fázisokat jelenti. Kutatásom során arra a kérdésre próbálok választ kapni, hogy a késő rézkorban azok az állatok játszottak-e fontos szerepet az áldozatokban, amelyeket az ugyancsak ebben az időszakban kiteljesedő, ún. „másodlagos termékek forradalma” során fontosabb szerephez jutattak. Áttekintem továbbá a késő rézkorban bekövetkező változások több (elsősorban gazdasági) aspektusát és a különböző állatfajok szerepét ezekben. A vizsgált háziállatok elsősorban a szarvasmarha, kiskérődzők, sertés, valamint a kutya. Az állatáldozati rítusoknak számos értelmezése lehetséges, ezek közül néhány a dolgozatban is helyet kap. Mindehhez a rítusok régészeti és antropológiai interpretációjában bekövetkezett változások áttekintése is szükséges volt.



